[Foto’s] Minstens 5 dood tydens ongeluk op N3Foto: Garrith Jamieson, Rescue Care Minstens vyf persone is dood en 14 beseer ná ŉ ongeluk Vrydagmiddag op die N3 in die rigting van Durban, naby die Pavillion in Westville, KwaZulu-Natal, tussen ŉ taxi en twee vragmotors. Russel Meiring, woordvoerder van ER24, het gesê die taxi was tussen die twee vragmotors vasgekeer toe paramedici by die toneel opgedaag het. “Die drie voertuie was in die linkerbaan van die snelweg. Verskeie persone was in die taxi vasgekeer,” het hy gesê. Reddingspanne moes meganiese toerusting gebruik om die persone uit die wrak te verwyder. Garrith Jamieson, woordvoerder van Rescue Care, het gesê minstens vyf persone is dood en 14 beseer. Hy het motoriste gemaan om die gebied te vermy. Slegs een baan is oop vir verkeer. Die taxi het vermoedelik agterin ŉ stilstaande vragmotor, wat in die linkerbaan onklaar geraak het, vasgery. ŉ Tweede vragmotor het die taxi van agter getref. Plaaslike owerhede is op die toneel.